RESOLUCIÓN conxunta do 3 de outubro de 2006, da Dirección Xeral de Ordenación e Innovación Educativa e da Secretaría Xeral de Política Lingüística, pola que se aproban as bases e se convocan premios a proxectos de innovación lingüística en lingua galega para centros de titularidade da Consellería de Educación e Ordenación Universitaria para desenvolver no curso académico 2006-2007.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 06/10/2006

A Lei orgánica 2/2006, do 3 de maio, de educación, prevé entre as finalidades do sistema educativo español a consecución da formación no respecto e recoñecemento da pluralidade lingüística e cultural de España e da interculturalidade como un elemento enriquecedor da sociedade, así como a capacitación do alumnado para a comunicación en lingua oficial.
O Estatuto de autonomía de Galicia, no artigo 5, recoñece o galego como lingua propia de Galicia. Sinala así mesmo, no devandito artigo, que os poderes públicos garantirán o uso normal do galego e potenciarán o seu emprego en todos os planos da vida pública, cultural e informativa, e disporán os medios necesarios para facilitar o seu coñecemento.
O obxectivo da Lei de normalización lingüística para o sistema educativo galego é o de garantir a todo o alumnado a capacidade de utilización das dúas linguas oficiais (galego e castelán) ao remate do ensino obrigatorio, mais non é posible acadar plenas competencias comunicativas nun idioma que non se practica de maneira habitual, por moito que este se estude como materia obrigatoria do currículo escolar. Así pois, para garantir o coñecemento da lingua galega, resulta imprescindible desenvolver actitudes positivas cara ao seu emprego, así como habilitar outras medidas que favorezan o seu uso oral e escrito dentro e fóra das aulas. Por outra banda, o Plan xeral de normalización da lingua galega, aprobado por unanimidade no Parlamento de Galicia o 22 de setembro de 2004, sinala, entre outros obxectivos, o de asegurar a galeguización de todos os niveis do sistema educativo, tanto no ámbito docente coma no das relacións interpersoais entre os distintos membros da comunidade educativa.
A contribución da competencia lingüística á construción persoal de saberes é fundamental. A linguaxe é o instrumento de aprendizaxe por excelencia, de construción e comunicación do coñecemento, axuda a representar a realidade, a organizar o propio pensamento e a aprender.
Por isto, a través da presente convocatoria, a Dirección Xeral de Ordenación e Innovación Educativa e a Secretaría Xeral de Política Lingüística pretenden fomentar o desenvolvemento de proxectos educativos innovadores que supoñan o uso da lingua galega e o coñecemento cultural que garanta unha plena competencia comunicativa neste idioma.
En consecuencia,
RESOLVE:
Artigo 1º.-Obxecto da convocatoria.
O obxecto desta disposición é convocar dez premios a proxectos de innovación lingüística en lingua
galega e regular o procedemento para a súa selección. Os proxectos deberán fomentar algún dos seguintes aspectos:
-O galego oral, coa creación de novos ámbitos de uso que favorezan a utilización da lingua dentro e fóra das aulas.
-O achegamento á lingua e o coñecemento da realidade sociocultural galega por parte da poboación inmigrante que se está a asentar en Galicia.
-A colaboración coas entidades culturais, asociativas, recreativas e deportivas, así como coas empresas locais, para favorecer o emprego da lingua galega e mellorar a súa valoración social.
Artigo 2º.-Número de premios a proxectos e dotación económica.
Cada un dos dez premios a proxectos aos que se alude no artigo anterior contarán con:
1. Unha dotación económica de 2.000 euros.
2. Formación e asesoramento para o profesorado do centro.
3. A difusión das experiencias a través da rede e publicación dos materiais educativos producidos.
Artigo 3º.-Beneficiarios.
Poderán participar nesta convocatoria centros de titularidade da Consellería de Educación e Ordenación Universitaria que desenvolvan os proxectos presentados no curso académico 2006-2007.
Artigo 4º.-Prazo de presentación.
O prazo de presentación de solicitudes será dun mes contado desde o día seguinte ao da súa publicación no Diario Oficial de Galicia.
Artigo 5º.-Presentación de solicitudes e documentación.
1. Á solicitude, segundo o modelo de instancia que figura como anexo I a esta resolución, deberá xuntárselle a documentación que se relaciona a continuación:
a) Certificado do centro en que conste o acordo do claustro e a aprobación do proxecto polo Consello Escolar, citando en ambos os casos a data da acta de aprobación.
b) O proxecto, cunha extensión máxima de 33.000 caracteres (espazos incluídos), do que se presentará unha copia en papel e outra copia en soporte óptico para PC compatible, en formato de Open Office, Abiword, Microsoft Word, Corel WordPerfect ou en formato RTF, con texto e imaxes separados.
2. As instancias e demais documentación presentaranse no rexistro xeral da Consellería de Educación e Ordenación Universitaria, edificio administrativo San Caetano, s/n, 15781 Santiago de Compostela, ou nos lugares e a forma previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común (BOE do 27 de novembro).
Se a solicitude é remitida por correo, será necesaria a súa presentación en sobre aberto para que o funcionario de correos poida selala e facer constar a data antes de proceder á súa certificación.
3. Presentada a solicitude, examinarase para ver se reúne os requisitos exixidos e se vai acompañada da preceptiva documentación, requiríndose en caso contrario o solicitante para que, no prazo de dez días, emende e/ou complete os documentos e os datos que deben achegarse, advertíndolle que, se así non o fixer, se considerará que desistiu da súa petición e se procederá ao arquivo desta, logo de resolución ditada nos termos previstos no artigo 42 da Lei 30/1992, do 26 de novembro, de réxime xurídico das administracións públicas e do procedemento administrativo común.
A Dirección Xeral de Ordenación e Innovación Educativa poderalles requirir aos solicitantes cantos documentos e aclaracións considere necesarios para cubrir o expediente, e tamén poderá dispor que se leven a cabo as comprobacións oportunas dos datos achegados polos peticionarios.
Artigo 6º.-Estrutura do proxecto e requisitos do centro.
1. Cando menos os proxectos deberán incluír as seguintes alíneas:
a) Xustificación do proxecto. Esta realizarase a partir do estudo sociolingüístico do centro.
b) Obxectivos que, a curto e longo prazo, se pretenden alcanzar.
c) Desenvolvemento do proxecto en que se reflicta a proposta metodolóxica e de actividades e os contidos que se van desenvolver.
d) A utilización dos recursos existentes no centro en beneficio do proxecto.
e) A colaboración con institucións do contorno.
f) O plan de avaliación.
g) O plan de formación do profesorado para a óptima execución do proxecto elaborado en colaboración cos centros de formación e recursos.
h) As medidas que se pensan tomar para difundir o proxecto entre o alumnado, familias e comunidade, para fomentar a súa participación e o aproveitamento.
2. Requisitos. Os centros que desexen participar nesta convocatoria deberán cumprir os seguintes requisitos:
* Contar coa aprobación do Claustro e acordo do Consello Escolar do centro.
* Presentar un proxecto educativo que implique o maior número posible de alumnado do centro.
* Contar co compromiso dunha porcentaxe significativa do profesorado do centro para desenvolver o proxecto e para realizar as actividades de formación que se consideren necesarias para levalo a cabo.
* A participación do Equipo de Normalización Lingüística.
Artigo 7º.-Comisión e criterios de selección dos proxectos.
1. Comisión de selección. Para a selección dos proxectos que concorran á convocatoria crearase unha comisión de selección, que estará presidida pola subdirectora xeral de Ordenación Educativa, ou persoa en quen delegue, e integrada polos seguintes membros:
* Subdirectora xeral de Política Lingüística, ou persoa en quen delegue.
* A xefa do Servizo de Ordenación e Innovación Educativa.
* O xefe do Servizo de Plans, Programas e Asesoramento Lingüístico.
* Un funcionario ou funcionaria da Dirección Xeral de Ordenación e Innovación Educativa, que actuará como secretario ou secretaria, con voz e sen voto.
A comisión poderá dispoñer a constitución dunha subcomisión técnica especializada para colaborar na valoración daqueles proxectos que coiden pertinentes, que poderá estar integrada por asesores e asesoras de innovación educativa e de política lingüística.
2. Criterios de valoración.
Valoraranse as solicitudes atendendo aos seguintes criterios:
a) Interese educativo do proxecto.
-O seu carácter innovador e a súa integración no proxecto curricular de centro.
-Os obxectivos que persegue, a súa adecuación ao Plan xeral de normalización da lingua galega; a proposta metodolóxica e a formulación de actividades, escolares e extraescolares; o tratamento dos contidos que se van desenvolver e o sistema de seguimento e avaliación.
-A coherencia do proxecto coa proposta de organización e dotación.
-A súa contribución á eliminación de prexuízos lingüísticos e de cantas outras trabas impidan o uso habitual do galego por parte do profesorado e alumnado do centro, tanto dentro como fóra das aulas.
-O fomento da interrelación de alumnado con diferente perfil lingüístico.
-O acceso en igualdade de condicións e o fomento de valores democráticos.
-As propostas de tratamento da diversidade, a atención ao alumnado con necesidades específicas de apoio educativo e as medidas para fomentar a igualdade.
-A proposta de medidas realizada para a participación da comunidade educativa.
b) A viabilidade do proxecto:
-A previa participación e desenvolvemento de proxectos de innovación e/ou formación, así como a experiencia por parte do centro e dos participantes.
-O grao de compromiso do centro e da comunidade educativa no desenvolvemento do seu proxecto educativo e a súa implicación na mellora das prácticas escolares, como garantía para a extensión e continuidade do proxecto.
-O compromiso do profesorado coa lingua galega e coa realización de actuacións de formación que se realizarán durante o desenvolvemento do proxecto.
-A utilización de recursos do centro.
-A garantía de continuidade do proxecto, atendendo ao compromiso do Claustro para levalo a cabo, á súa estabilidade e á proposta de seguimento e desenvolvemento deste.
-A medición da satisfacción e mecanismos de incorporación de suxestións dos participantes.
Artigo 8º.-Resolución.
A comisión de selección, unha vez estudadas as solicitudes presentadas, emitirá a proposta de resolución, dirixida á Secretaria Xeral de Política Lingüística e á directora xeral de Ordenación e Innovación Educativa.
A resolución publicarase no Diario Oficial de Galicia e no portal educativo
http://www.edu.xunta.es no prazo máximo de dous meses contados desde a publicación desta convocatoria; de non facerse así
, os solicitantes deberán entender desestimadas as súas solicitudes.
Artigo 9º.-Pagamento.
A cantidade destinada a estes premios é de 20.000 euros. O importe transferiráselles aos centros nun único pagamento, no período correspondente ao exercicio económico 2006. O seu pagamento farase con cargo á aplicación orzamentaria 04.60.353E.640.1 dos orzamentos do 2006 da Secretaría Xeral de Política Lingüística e á aplicación orzamentaria 09.02.323A.640.1 dos orzamentos do 2006 da Consellería de Educación e Ordenación Universitaria, asumindo cada unha das partes un máximo de cinco premios.
Artigo 10º.-Coordinación dos proxectos.
A dirección do centro designará a persoa coordinadora do proxecto de innovación lingüística en lingua galega de entre os membros do Claustro, preferentemente con destino definitivo no centro coa finalidade de garantir a continuidade do mesmo en cursos sucesivos e que estea involucrado activamente no proxecto. A designación terá efecto para o curso escolar e coa asignación de horas, dentro do seu horario, en número suficiente para as funcións propias, aproveitando as marxes que ofrece a actual configuración do réxime horario do profesorado.
As funcións do coordinador ou coordinadora do proxecto son:
a) Asesorar o profesorado do centro durante o desenvolvemento do proxecto.
b) Establecer canles para a difusión da experiencia e o intercambio de información entre a comunidade educativa e con outros centros e/ou outras entidades.
c) Impulsar actuacións tendentes á ampliación e mellora do proxecto.
d) Orientar o profesorado do centro sobre os recursos dispoñibles.
e) Fomentar a creación de contidos educativos, especialmente os de tipo audiovisual e informático, polo profesorado do centro e a súa difusión a toda a comunidade educativa.
f) Actuar de enlace coa Consellería de Educación e Ordenación Universitaria así como co Centro de Formación e Recursos do seu ámbito.
g) Elaborar a memoria do proxecto.
Artigo 11º.-Memoria de realización dos proxectos.
Antes do 30 de xuño de 2007, a persoa coordinadora do proxecto, co visto e prace da dirección do centro, elaborará unha memoria das actuacións levadas a cabo para a posta en marcha do proxecto,
que se enviará no prazo arriba indicado e se incluirá, ademais, na memoria final do curso que se remite á Inspección Educativa. Para a súa elaboración ateranse aos requisitos establecidos no manual de publicación web, que atoparán no portal de contidos educativos, no enderezo:
http://contidos.edu.xunta.es/guia
boas practicas/
Esta memoria deberá observar o grao de cumprimento dos obxectivos propostos, as actividades desenvolvidas, o grao de implicación do centro e da comunidade educativa, as actividades de formación, a produción de materiais, a avaliación realizada e as previsións de futuro.
Así mesmo, en caso de incumprimento de calquera das condicións establecidas para a súa concesión existirá a obriga de reintegro total ou parcial do premio percibido.
Artigo 12º.-Asesoramento e seguimento.
Os centros de formación e recursos (CFR), sen prexuízo da colaboración que poidan prestar outras institucións ou organismos, ofrecerán apoio e asesoramento, tanto na fase de elaboración dos proxectos, en especial do plan de formación que debe incluír, como de desenvolvemento deles. Desempeñarán, así mesmo, funcións de seguimento dos proxectos nos centros da súa área de influencia.
O inspector ou inspectora responsable do centro educativo velará polo desenvolvemento do proxecto.
Artigo 13º.-Seguimento do proxecto.
Con independencia do exposto no artigo anterior, a Dirección Xeral de Ordenación e Innovación Educativa levará a cabo o seguimento dos proxectos co fin de verificar a súa realización e os resultados logrados.
Artigo 14º.-Recoñecemento da participación.
A participación do profesorado implicado no proxecto acreditarase a través da certificación en calidade de coordinador/a ou membro, segundo corresponda, no proxecto de innovación educativa cunha duración de 50 horas. Así mesmo, expediráselle unha certificación de participación ao centro.
Artigo 15º.-Difusión das experiencias e materiais elaborados.
A presentación a esta convocatoria implicará, no caso dos traballos premiados, a colaboración nas accións de difusión que se organicen, así como a cesión a favor das consellerías convocantes dos dereitos de edición.
Disposicións derradeiras
Primeira.-Delegación de competencias.
Queda autorizada a Dirección Xeral de Ordenación e Innovación Educativa para adoptar as medidas necesarias para o cumprimento do disposto na presente resolución.
Segunda.-Entrada en vigor.
A presente resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 3 de outubro de 2006.
Mª José Pérez MariñoMaría Sol López Martínez
Directora xeral de OrdenaciónSecretaria xeral
e Innovación Educativade Politica Lingüística